寓蕭塘皆春堂偶成
作者：衛宗武
朝代：宋

paragraphs: 紅雲逐水流，春事隨飛揚。
昔嗟節序移，今苦歲月長。
洊爲蕭水遊，物是人則亡。
西園得逍遥，暫寄風雨床。
欒欒荆棘中，尚餘頳紫粧。
晚芳衒鮮妍，婉娩春滿堂。
倚欄俯澄碧，浩蕩花藕塘。
壽柏虬龍姿，古桂鴻鴈行。
幽禽三五弄，髣髴疑宮商。
林園豈不好，惆悵辰匪良。
辰良其何時，世運安有常。
我欲把犁鋤，老此桑麻鄉。
却虞遠城市，物怪尤披猖。
不如依墳壚，結茅千仞岡。
寄玄而棲白，抗志於羲黄。
清泉碧嶂間，歿則於斯藏。